
Lo comic 

A la fin teneba tiempo pa ell. Le caleba aproveitar-lo. “¿Qué millor manera de fer-lo que 
releyendo lo suyo comic?” pensó. Aquell tebeo que tantas alegrías le heba dau dende 
chiquet. 

Le’n mercó su mai, en una botiga d’a placha que vendeba de tot: tabaco, latas de refresco, 
flotadors... Entre un borguil de revistas y prensa nacional y extranchera, s’amagaba las 
aventuras d’ixos colorius personaches que Chuan encara no conoixeba. Una primer uellada 
le amostró los primers superherois que conoixió. Las barallas, los blincos y los rayos de 
colors, ixos uniformes con combinacions cromaticas imposibles; ¿cómo resistir-se? 

“Mama, mama” le clamó l’atención estirando-le d’a saya. “Mama, quiero iste” le dició 
sinyalando con los suyos chiquetz didos de ninón. Mai no meteba problemas quan se 
tractaba de lectura. Quereba que lo suyo filio cautivase ¡xa sobrebuena afición. “...Y tamién 
lo d’o crío” anyadió a la conversa que manteneba con la botiguera. L’agafó pa que lo 
pasase por lo lector de códigos de barras chunto a dos paquetz de Ducados, lo periódico 
d’o diya y una revista de pasatiempos, d’ixas que caleba conoixer bien de parolas, antes de 
que los sudokus se metesen de moda. 

La suya primer lectura le embaciló de camín. Posau en la tovalla que le protecheba d’a 
rusient arena d’ixe agosto infernal, acompanyó a los protagonistas en la suya luita por salvar 
a la ciudat d’a villanía d’ixe scientifico varrenau que quereba veyer-la estricallada. Dende 
alavez, heba releyiu lo comic quantas vegadas. Muitas en los primers anyos. T’a part 
d’alavez la suya biblioteca i culliba en un repalmar. A monico, se fue ixamplando y con ella 
lo tiempo entre relectura y relectura. Con tot y con ixo, raro yera l’anyo que no tornaba a 
trobar-se con ¡xa aventura. 

S’acofló bien en lo sofá. Movió las palanquetas que le permitiban una postura mas comoda 
pa leyer. Estiró bien las garras. Deixó un hordio en la tauleta que teneba a lo canto d’a 
finestra. Se zarró un poquet mas la suya bata “d’estar por casa”, sentindo-se afortunau por 
la calor que le proporcionaba entre que difuera nevusquiaba. S’estió un momento 
gronxiando-se con la portalada, admirando las estrucias d’o suyo autor, que sabeba reflexar 
perfectament la posición de cada musclo d’un cuerpo humano en movimiento; u la cara de 
preocupación que feba una d’as protagonistas en mirando-se la ciudat ardendo. Los cantos 
yeran una mica gastaus por lo tiempo y habe anyos que no punchaban. Con un movimiento 
d’a man, pasó ent’a primer pachina y se capuzó en l’aventura. 

Las vinyetas y las pachinas iban pasando por los suyos uellos que disfrutaban de cada 
charrazo y de cada parramaco. “¡Qué diferent se vei con los anyos las historias!”, pensó en 
bell momento. Lo chenero heba cambiau a-saber-lo en tot ixe tiempo, y s’acumulaba a los 
cómics d’ixa decada una chustificada inchenuidat que, en lo present, resultaba divertida. 
Pero en la fuga de l’acción, en lo momento a on que un d’os herois descubriba lo plan d’o 
villano, Chuan paró cuenta d’o cambio. Recordaba punto por agulla cada letra d’aquella 
mitica pachina. Cada épica frase, cada desafío. Los suyo uellos repasoron las silabas y lo 
certificoron: las parolas heban cambiau. 

No yera un cambio chicot. No s’heba sustituyiu bella parola por atro sinónimo, ni se tractaba 
d’un simple cambio de redacción en las frases. Tot lo sentiu d’a scena heba mutau. 
Esparpelló fuerte, asperando que en ubrir los uellos de nuevas cada letra s’hese reubicau, 
tornando a fer las parolas correctas. Debant d’ell tot seguiba igual. Pasó la pachina. A l’atra 
tamién yeran cambiaus los charrazos. Igual como los quatrons narrativos y los globos de 
pensamiento. Reculó. Revisó las primers pachinas. Lo cambio yera muito mas sutil. Un 
substantivo aqui, un verbo allá. Pero fendo ficancia, un lector como ell que heba leyiu un 
ciento de vegadas ixe comic, paraba cuenta de que yera diferent. No yera lo paso d’o 
tiempo, ni la percepción cambiada por la suya edat, u por lo luengache que heba variau 
dende l’anyo que s’escribió. Yeran cambios reais, fisicos. La tinta, de bella manera que no 
podeba nian esmachinar, s’heba transformau, y a on que antes meteba una “a” se i trobaba 
una “n”, u a on que se leyeba “pocha”, apareixeba un “deixa-nos”. 


No podeba estar. Yera imposible. Heba d’estar un problema cognitivo suyo, pensó. Yera 
cabolioso que no remeraba bien aquell comic, tot y haber-lo leyiu quantas vegadas. ¡Cómo 
ye la ment humana! Tot un misterio. Ya lo deciban en los programas d’as canals d’o TDT. 
Agafó lo mobil y lo desbloquió. Conoixeba una web a on que se podeba descargar a-saber¬ 
los cómics. Mas que mas los clasicos, y iste en yera un. Buscar. Descargar. Zarrar la publi. 
Ubrir. Baixa, baixa, baixa... Ixa ye la pachina. Los indice y lo pulgar se posoron en lo bell 
medio d’a pantalla y s’ubrioron pa agrandir la imachen. Los diálogos yeran astí, punto por 
agulla como los recordaba. Ubrió la mesma pachina d’o comic suyo y certificó la diferencia. 
No coincidiba ni una letra. 


Tornó a bloquiar lo mobil. Lo deixó sobre la mesa. Tamién lo comic. Se devantó. Alentó 
fuerte. Se miró arredol, como si querese comprebar si toda la resta d’a cambra heba 
cambiau tamién. Lo can seguiba dormiu sobre lo suyo leito. Los quadros en la paret 
conservaban la suya distribución que tanto les heba costau de decidir. Los libros en los 
repalmars remaniban en lo mesmo orden que heba establiu la primavera pasada dimpués 
de pensar-ie tot l’hibierno. Ixo yera qualcosa que podeba agafar-se-ie, la suya cuerda de 
seguridat que le uniba a la realidat. Por bell minuto se debatió en la suya capeza la 
seqüencia d’acccions que heba de prener contino. Las partes mas conservaderas d’a suya 
personalidat se tricolotiaban con las mas aventureras. Las primeras argumentaban que un 
poder capable de cambiar lo texto d’un tebeo talment podesetornar-le varrenau, u qualcosa 
pior. Las segundas no podeban deixar pasar la oportunidat de conoixer qué les pasaría a 
los personaches en ixa nueva narrativa. Talment mesmo en ¡xas pachinas sería la 
explicación a aquell fenómeno paranormal. La curiosidat ganó. 

Tornó a posar-se. Sin la bata. Las emocions la heban feito innecesaria. S’acofló, de nuevas, 
achustando la postura. Ubrió lo comic por la pachina que s’heba quedau. Astí continaban 
igual, con lo mesmo cenyo y cada parte d’o cuerpo en la mesma posición, totz los 
personaches. Los suyos uellos releyoron a monico cadaún d’os textos que saliban d’as 
bocas suyas. Fació una zaguer uellada, disfrutando d’os dibuixos, de l’acción y los fundos, y 
pasó la pachina. La historia yera de tot diferent. Contra mas s’acercaba la fin, mas se 
notaba lo cambio. Tot sin alterar ni un sacre una sola linia d’os debuixos. Se feba cruces de 
cómo s’heba puesto conseguir ixo. ¿Yera machia? ¿Ecos d’un universo alternativo que a fe 
que bell físico quantico d’ixos alunaus que apareixen por Youtube podría explicar? ¿U 
simplament una sofisticada y muit treballada groma d’a suya muller? 

Tardó firme rato en rematar-lo pero, quan lo fació, una glarima esbaraba por lo suyo caixo. 
No heba estau un final romántico, ni heba muerto garra heroi. No bi heba mas épica que en 
qualsiquier afro tebeo d’o chenero, ni lo mundo heba arribau a la suya fin. No yera pena ni 
alegría, amor u odio, ni sisquiera un hipotético recosiro por lo comic orichinal. Nunca no 
sabio describir la sensación que sintió en finalizar la lectura a garra d’os psicólogos que le 
atendioron lo anyos siguients. Nomás que, de conchunta con ixa emoción, arribó buena 
cansera. Como si cada vinyeta l’hese surbito un troz d’a suya vitalidat. Las mans rebloron 
deixando lo comic cayer sobre la suya falda. Lo suenio le burnió. 

No tenió soniaderas, ni por lo suyo esmo pasoron imachens sinsentiu, como le pasaba cada 
nueit. Dormió placidament, relaxau, con lo cuerpo mas estiraciau por cada minuto que 
marcaba lo reloch. Una siesta larga, tranquila, como si le hesen cunau. En dispertar sentiba 
una caloreta que no se correspondeba con las temperaturas que marcaban los termómetros 
d’a estación meteorolochica que s’heba montau a los dos costaus d’a finestra. 

Sintió un rudio en la cocina. La suya muller yera en casa. Le fació un beset. 

No t’he quiesto dispertar. Pareixebas un anchelet. Quim ha baixau con lo cocho a fer 
una gambada. 

No te vas a creyer lo que m’ha pasau - le interrumpió - Viene, viene con yo. 

Agafando-la de la man, la levó t’a sala buena. Lo comic no yera en la mesa. Rechiró la bata, 
arrebullada sobre lo sofá, por si pódese estar baixo ella. “¿Lo has visto? ¿Has visto lo tebeo 
que yera leyendo?” Lucía feba uellos en veyer cómo se moveba lo suyo mariu. La paz que 
amostraba bell minuto antes, chitau sobre lo suyo sillón favorito, yera en l’atro cabo d’os 
niervols que le guiaban en ixe momento. Entre que continaba preguntando-le-ne, devantaba 
coixins, miraba por debaixo d’o mobiliario, quitaba libros d’os repalmars... Le aduyó en la 
busca sin mica éxito. 

Lo comic no i yera. Ni Chuan, ni Lucía, ni lo suyo tillo Quim nunca no lo tornoron a veyer. 

Les contó lo que heba viviu. Prometendo, churando y rechurando que yera verdat. Que no 
heba estau un suenio, ni un mirache u bella esbaruquiada. Que ni s’heba acercau a la 
marihuana que teneban pa las fiestas grans, ni a l’almario d’as merecinas. Nunca no tornó a 
amaneixer lo tebeo, por muito que rechiroron la casa de barra a barra. Ni sisquiera acucutó 
quan facioron casa muda. 

En los foros virtuals, en los salons d’o comic, por tot... i preguntó. Dengún no sabeba res 
d’una versión alternativa d’aquella historieta. Con lo mesmo misterio que las nuevas parolas 
heban amaneixiu sobre los dibuixos ixa tarde, ixe tebeo tant especial dispareixió pa cutio, 
sin que garra persona d’o mundo hese puesto leyer-lo. Nomás ell. 

